Jehofa o nyaka re mo ekiša tabeng ye. Le gona o re neile mabaka a kwagalago a go dira bjalo. O buduletše moapostola Paulo go ngwala gore: “Laela bao ba humilego tshepedišong ya gona bjale ya dilo gore ba se ke ba ikgantšha le gore ba se holofele mahumo a sa kgonthišegego, eupša ba holofele Modimo yo a re neago ka mo go humilego dilo tšohle tšeo re di thabelago. Ba botše gore ba dire botse, ba hume medirong e mebotse, ba be le seatla se se bulegilego, ba ikemišetše go abelana, ka go re’alo ba ipolokele motheo o mobotse wa bokamoso e le lehumo la bona, e le gore ba swarelele ka go tia bophelong bja kgonthe.”—1 Timotheo 6:17-19. 5 Go oketša moo, Beibele e “buduletšwe ke Modimo.” (2 Timotheo 3:16) Ka tsela efe? Beibele ka boyona e araba ka gore: “Batho ba boletše se se tšwago go Modimo ge ba be ba išwa ke moya o mokgethwa.” (2 Petro 1:21) Ka mohlala: Rakgwebo a ka kgopela mongwaledi gore a ngwale lengwalo. Lengwalo leo le hupere dikgopolo le ditaelo tša rakgwebo. Ka gona, ke lengwalo la gagwe e sego la mongwaledi. Ka tsela e swanago, Beibele e hupere molaetša wa Modimo, e sego wa banna bao ba e ngwadilego. Ka baka leo, Beibele ka moka ga yona ke “lentšu la Modimo” e le ka kgonthe.—1 Ba-Thesalonika 2:13.